Mynem vruntliken grut mit vlite altid forgescreven in Gode. Erwerdigen heren unde guden vruntdes. Also jwer erbarcheyt wol vordencken mach, dat ghy my jwes stadhes breff toscreven, des nu tve jar vorgaen is, dat myns heren underdanighen ut Alande scolden velech to Revele af unde to segelen vor jw unde vor de jwe, unde besunderghen scolden se jo velech in juwer havene wesen, welk em nicht gheholden is, wente desse breff[or]er Magnus Danelsson unde sin selscap worden berovet hart vor jwer havene in gudem ghelovet, so dat se van en nemen so gud also cl marc, dat se wol bewisen unde rekenen konen, dat se vør my gheclaget hebben. Worumme so bidde ik jwe erwerdicheyt, dat ghy wol don umme Godes willen unde umme myns gnedigen heren, des koninghes, willen unde umme her Benedictus willen unde umme myns vordenstes willen unde wesen en beholplik unde gunstech, dat se mochten like vor eren scaden krigen. Unde nemet darvor dat lon van Gade, wente de armen lude jo to jw segelden in gudem gheloven. Hirmede bevele ik jw dem almechtigen Gade, altid aver my to bedene. Screven uppe Kastelholme viij daghe des werden hilghen lighammes daghe, under myn ingesegel. Henric Goryeshaghen. Adress: An den vorsichtighen, erwerdighen heren, borgermestere unde rat der stat to Revele, mit werdigheyt kame desse breff.